Title: กฎกระทรวง ฉบับที่ 43 (พ.ศ. 2543) ออกตามความในพระราชบัญญัติการพนัน พุทธศักราช 2478

กฎกระทรวง

กฎกระทรวง
ฉบับที่ ๔๓ (พ.ศ. ๒๕๔๓)
ออกตามความในพระราชบัญญัติการพนัน
พุทธศักราช ๒๔๗๘[๑]

อาศัยอำนาจตามความในมาตรา ๑๖ แห่งพระราชบัญญัติการพนัน
พุทธศักราช ๒๔๗๘ ซึ่งแก้ไขเพิ่มเติมโดยพระราชบัญญัติการพนัน (ฉบับที่ ๖) พ.ศ. ๒๕๐๓
และมาตรา ๑๗ แห่งพระราชบัญญัติการพนัน พุทธศักราช ๒๔๗๘
รัฐมนตรีว่าการกระทรวงมหาดไทย ออกกฎกระทรวงไว้ ดังต่อไปนี้

ข้อ ๑  ให้เพิ่มความต่อไปนี้เป็น (๔) ของข้อ ๑๒
แห่งกฎกระทรวง ฉบับที่ ๑๗ (พ.ศ. ๒๕๐๓) ออกตามความในพระราชบัญญัติการพนัน
พุทธศักราช ๒๔๗๘
(๔) ผู้รับใบอนุญาตการเล่นสลากกินแบ่งที่มีวัตถุประสงค์เพื่อนำรายได้ไปใช้ในกิจการสาธารณกุศล
โดยความเห็นชอบของคณะรัฐมนตรี เสียภาษีในอัตราร้อยละ ๐.๕ แห่งยอดราคาสลากซึ่งมีผู้รับซื้อก่อนหักรายจ่าย

ข้อ ๒  กฎกระทรวงนี้ให้ใช้บังคับตั้งแต่วันที่ ๑
กุมภาพันธ์ พ.ศ. ๒๕๓๘ เป็นต้นไป

ให้ไว้ ณ วันที่ ๔ สิงหาคม พ.ศ. ๒๕๔๓
บัญญัติ  บรรทัดฐาน
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่ในปัจจุบันการขอออกสลากกินแบ่งที่มีวัตถุประสงค์เพื่อนำรายได้ไปใช้ในกิจการสาธารณกุศลพร้อมทั้งขอลดหย่อนภาษีการพนันจะต้องเสนอต่อคณะรัฐมนตรี
เพื่อขออนุมัติเป็นรายกรณีไป และกระทรวงมหาดไทยจะต้องดำเนินการออกกฎกระทรวงเพื่อเรียกเก็บภาษีการพนันในอัตราพิเศษทุกราย
ดังนั้น เพื่อเป็นการลดขั้นตอนการดำเนินการขอลดหย่อนภาษีดังกล่าวและเพื่อให้ผู้รับใบอนุญาตออกสลากกินแบ่งที่มีวัตถุประสงค์เพื่อนำรายได้ไปใช้ในกิจการสาธารณกุศลและได้รับความเห็นชอบจากคณะรัฐมนตรีเสียภาษีการพนันในอัตราต่ำกว่าที่เรียกเก็บตามปกติ
สมควรกำหนดให้ผู้รับใบอนุญาตดังกล่าวเสียภาษีในอัตราร้อยละ ๐.๕
แห่งยอดราคาสลากซึ่งมีผู้รับซื้อก่อนหักรายจ่าย  จึงจำเป็นต้องออกกฎกระทรวงนี้

คณิตา/ผู้จัดทำ
๑๐ กุมภาพันธ์ ๒๕๕๔

[๑]
ราชกิจจานุเบกษา เล่ม ๑๑๗/ตอนที่ ๘๘ ก/หน้า ๗/๒๗ กันยายน ๒๕๔๓